Mosselbaai spog met bierbrouery | George Herald
Mosselbaai spog met bierbrouery
Friday, 16 November 2012, 05:00
Trotse eienaars van Mosselbaai se eie mikro bierbrouery, Johann Baker (links) en Jan van der Walt, saam met hul besoekende broumeester van Europa, Richard (middel).
MOSSELBAAI NUUS - Mosselbaai spog nou met 'n eie bierbrouery!
Die Mikro Brouery in Mossel Baai se trotse produkte; Glenhoff Draught, Glenhoff Lager, Glenhoff Gold; is nou eksklusief by taphuise in die omgewing beskikbaar, en, om aan die lekkerte te smul kan die Santos Express Restaurant of Flames op Mosselbaai, Dolf se Stasie op Hartenbos of McNasties in Groot-Brakrivier besoek word.
Na meer as twee jaar se harde werk en beplanning is die brouery (ingevoer vanaf Europa) in bedryf gestel en is die eerste bier gereed om te drink.
Entrepreneurs Johann Baker en sy jarelange vriend, Jan van der Walt, sê om 'n brouery te begin verg deeglike beplanning en baie harde werk. South Cape Breweries het niks ontsien om seker te maak dat die besigheid van dag een af 'n suksesverhaal sal wees nie.
Met huidige beperkings op hulpbronne en duur elektrisiteit het dit baie navorsing gekos om te besluit watter toerusting aangeskaf moet word.
South Cape Breweries kan met reg as 'n 'Groen Brouery' beskou word. Die eienaars stel die omgewing heel eerste met enige projek wat hulle aanpak. Deeglik bewus van hoeveel water kommersiële brouerye regoor die wêreld mors, was dit een van die hoofoorwegings vir die mikrobrouery om 'n proses te gebruik waar geen vermorsing plaasvind nie.
Met die onlangse droogte en waterskaarste op Mosselbaai nog vars in die geheue, kan daar met trots gesê word dat die brouery se waterverbruik van die laagste moontlik ter wêreld is.
Die brouery het geen negatiewe impak op die omgewing nie. Daar bestaan geen lugbesoedeling nie en selfs die enigste natuurlike neweproduk, die malt wat gebruik is, word herwin as veevoer.
Die bier, wat onder die handelsnaam Glenhoff Lager verkoop word, is reeds by verskeie restaurante en kuierplekke in Mosselbaai as tapbier beskikbaar. Die bier bevat slegs vier natuurlike bestandele bestaande uit water, malt, hops en gis.
Die water wat gebruik word om bier te maak, is seker een van die belangrikste komponente. 'n Watersuiweringsaanleg vorm ook deel van die brouery en word water gebruik wat bywyse van die 'Reverse Osmose' proses gesuiwer is. Geen chemiese middels of enige ander byvoegings word gemaak nie. Dit verseker dat die produk altyd natuurlik is en van hoogstaande gehalte sal bly.
South Cape Breweries is deeglik bewus van alkohol misbruik in die Wes-Kaap en het daarom ook besluit om hulle produkte slegs aan restaurante, kuierplekke en besighede met goeie reputasie te verkoop om alkoholmisbruik te beperk. Hulle produk is slegs by gelisensieërde persele verkrygbaar wat toegang tot drank aan minderjariges beperk. South Cape Breweries het ook reeds hulle lidmaatskapaansoek by ARA (Industry Association for Responsible Alcohol Use) ingedien om op die gebied 'n wesenlike verskil te kan maak.
Mosselbaai se gemeenskap kan hierdie 'Trots Mosselbaai' plaaslike besigheid gerus ondersteun. Die bier word met groot sorg vir Mosselbaai se inwoners en besoekers gebrou. Huidig word daar nog nie brouery toere onderneem nie, maar is dit 'n moontlikheid vir die toekoms om toerisme te bevorder.
Daar word ook beplan om 'n plaaslike broueryklub vir bierliefhebbers te begin en ook funksies te reël wat verskeie kossoorte wat saam met bier gebruik kan word, bekend te stel. Hou die Mossel Bay Advertiser dop vir verdere bekendstellings en kompetisies wat eersdaags sal volg.
Onthou net; die bier slegs beskikbaar aan diegene bo 18. Moet asseblief ook nie drink en bestuur nie.